Source: https://poradna.hnonline.sk/otazka/existuje-povinnost-platit-dan-z-prijmu-pri-predaji-bytu-kupeneho-v-r-2004-ale-skolaudovaneho
Timestamp: 2020-02-23 20:55:24+00:00

Document:
Existuje povinnost platiť daň z príjmu pri predaji bytu kúpeného v r. 2004 ale skolaudovaného v r. 2012 | HNporadňa
Domov » Dane a odvody » Existuje povinnost platiť daň z príjmu pri predaji bytu kúpeného v r. 2004 ale skolaudovaného v r. 2012
Existuje povinnost platiť daň z príjmu pri predaji bytu kúpeného v r. 2004 ale skolaudovaného v r. 2012
Dobrý deň, nie je podla mna jednoznacne, či existuje povinost platiť daň z príjmu z predaja bytu alebo nie v tomto pripade:
V roku 2004 bol na základe zmluvy o výstavbe domu nadobudnuty do vlastníctva FO byt, táto zmluva bola na katastri zavkladovaná v novembri 2004 a na LV bol byt zapísaný ako rozostavaný byt. Tiež v roku 2004 ta ista FO na základe kúpnej zmluvy nadobudla ideálny podiel na pozemku prislúchajúcemu kúpenému bytu - táto zmluva bola v KN zavkladovaná v júni 2004. Kolaudácia bytového domu ,v ktorom sa byt nachádza, prebehla až v decembri 2012 a kolaudačné rozhodnutie a rozhodnutie o pridelení súpisného a orientačného čísla z januára 2013 boli zapísané v KN záznamom až v máji 2013.
V zmysle zmluvy o výstavbe domu je FO v súlade s § 21 zákona č. 182/1993 vlastníkom bytu od roku 2004 (kedy aj uhradila jeho kúpnu cenu), aj keď zápisom jeho kolaudácie a rozhodnutia o pridelení súpis. a orientač. čísla bytového domu v KN sa z "rozostavaného bytu" stal "byt" až v roku 2013. Ako tituly nadobudnutia sú na LV uvedené obe spomenuté zmluvy aj obe rozhodnutia.
Ak chce FO byt predať, je povinna platiť daň z príjmu alebo sa na tento prípad vzťahuje oslobodenie od dane z príjmu, pretože byt vlastni FO už dlhšie ako 5 rokov?
Marian Maly sa opýtal/a 13.8. 2013 o 12:00 v kategórii Dane a odvody
V súlade s § 9 ods. 1 písm. a) zákona č. 595/2003 Z.z. o dani z príjmov (ďalej len ZDP) je od dane oslobodený príjem z predaja nehnuteľnosti po uplynutí piatich rokov odo dňa jej nadobudnutia alebo jej vyradenia z obchodného majetku. Pri nehnuteľnostiach nadobudnutých do 31.12.2010 je v zmysle prechodných ustanovení ZDP možné uplatniť oslobodenie od dane aj v prípade, ak mal predávajúci v danej nehnuteľnosti trvalý pobyt min. 2 roky bezprostredne pred predajom (§ 52j ods. 2 ZDP). Z uvedeného vyplýva, že pre správne posúdenie oslobodenia je rozhodujúci moment nadobudnutia vlastníctva daného bytu a pozemku. Predpokladáme, že ste fyzická osoba nepodnikateľ, a že byt ani pozemok nebol zaradený do obchodného majetku.
V zmysle § 133 ods. 2 Občianskeho zákonníka, ak sa prevádza nehnuteľná vec na základe zmluvy, nadobúda sa vlastníctvo vkladom do katastra nehnuteľností, ak osobitný zákon neustanovuje inak. Obdobne rieši nadobudnutie vlastníctva k nehnuteľnosti aj § 28 ods. 2 zákona č. 162/1995 Z.z. o katastri nehnuteľností a o zápise vlastníckych a iných práv k nehnuteľnostiam (ďalej len "katastrálny zákon"). Osobitnými predpismi, ktoré by mohli moment nadobudnutia nehnuteľnosti upraviť odlišne od vkladu do katastra, sú zákon č. 182/1993 Z.z. o vlastníctve bytov a nebytových priestorov (ďalej len "zákon o vlastníctve bytov") a katastrálny zákon.
V zmysle § 4 zákona o vlastníctve bytov sa vlastníctvo bytu alebo nebytového priestoru v dome nadobúda o.i. na základe zmluvy o výstavbe domu, vstavbe alebo nadstavbe. Zákon o vlastníctve bytov explicitne neupravuje, kedy dochádza k prechodu vlastníckeho práva k bytu nadobúdanému na základe zmluvy o výstavbe domu. Katastrálny zákon v § 46 ods. 6 určuje, že kataster ako vlastníka rozostavanej nehnuteľnosti zapíše vlastníka určeného v zmluve o výstavbe domu, čím vzniká vlastníctvo k nehnuteľnosti v súlade s § 28 ods. 2 katastrálneho zákona. Z uvedeného vyplýva, že osobitné predpisy nestanovujú moment nadobudnutia vlastníctva nehnuteľnosti nadobúdanej na základe zmluvy o výstavbe domu odlišne odo dňa vkladu do katastra nehnuteľností.
Vo Vašej otázke píšete, že ste ako vlastník bytu boli zapísaný v katastri nehnuteľností už od r. 2004. Rozumieme, že kataster tak urobil v súlade s § 46 ods. 6 katastrálneho zákona na základe skutočnosti, že ste boli ako vlastník rozostavaného bytu uvedený v zmluve o výstavbe domu. Vzhľadom na uvedené zastávame názor, že príjmy z predaja bytu budú vo Vašom prípade od dane oslobodené v súlade s § 9 ods. 1 ZDP, keďže ste danú nehnuteľnosť vlastnili dlhšie ako 5 rokov.
Upozorňujeme, že podmienky oslobodenia je potrebné posudzovať samostatne pre byt a samostatne pre pozemok, keďže v súlade s § 120 Občianskeho zákonníka sa jedná o samostatné nehnuteľnosti. Podmienka oslobodenia v súlade s § 9 ods. 1 ZDP bude na základe informácií z Vášho zadania splnená taktiež pri predaji pozemku prislúchajúcemu ku kúpenému bytu.
Miloslav Jošt,
Marian Maly pred 6 rokmi 6 mesiacmi
Dobrý deň, veľmi pekne ďakujem spoločnosti Accace Slovakia, osobitne pánovi Joštovi, za odpoveď. Predpokladal som takýto záver, len som si nebol celkom istý. Ešte raz veľmi pekne ďakujem.

References: § 21
 § 9
 § 133
 § 28
 § 4
 § 46
 § 28
 § 46
 § 9
 § 120
 § 9